Το **Δημοκρατικό Κοινωνικό Κίνημα - Σοσιαλιστική Αριστερά** (**ΔΗ.Κ.ΚΙ.**) είναι ελληνικό πολιτικό κόμμα. Ιδρύθηκε το 1995, από πρώην στελέχη του Πανελλήνιου Σοσιαλιστικού Κινήματος. με επικεφαλής τον Δημήτρη Τσοβόλα. Όντας αρχικά ανεξάρτητο, αργότερα συνεργάστηκε με τον ΣΥ.ΡΙΖ.Α. μέχρι και τον Αύγουστο του 2015. Έκτοτε, αποτέλεσε κομμάτι της Λαϊκής Ενότητας, μέχρι τον Μάιο του 2019.

Ιστορικό
--------

### 1995-2004

Το ΔΗ.Κ.ΚΙ. ιδρύθηκε στις 20 Δεκεμβρίου του 1995, σε συγκέντρωση στη Θεσσαλονίκη, από μία ομάδα παλαιών στελεχών του ΠΑ.ΣΟ.Κ. με επικεφαλής τον Δημήτρη Τσοβόλα, υπουργό των κυβερνήσεων του Ανδρέα Παπανδρέου στη δεκαετία του '80. Ο ίδιος ορίστηκε πρόεδρος του κόμματος.

Συμμετείχε στις βουλευτικές εκλογές του 1996 όπου έλαβε ποσοστό 4,43% (300.671 ψήφοι) και εισήλθε στη Βουλή ως πέμπτο (και τελευταίο) κόμμα και καταλαμβάνοντας 9 βουλευτικές έδρες. Η επόμενη εκλογική αναμέτρηση στην οποία έλαβε μέρος το ΔΗ.Κ.ΚΙ. ήταν οι ευρωεκλογές του 1999. Καταφέρνει να αυξήσει το ποσοστό του στο 6,85% (440.191 ψήφοι) και βγήκε τέταρτο κόμμα, καταλαμβάνοντας 2 έδρες στο Ευρωκοινοβούλιο.

Η ραγδαία πτώση των εκλογικών ποσοστών, άρχισε στις βουλευτικές εκλογές του 2000. Σε αυτές, το ΔΗ.Κ.ΚΙ. έλαβε ποσοστό 2,69% (184.598 ψήφοι) από 6,85% που είχε λάβει στις Ευρωεκλογές του 1999 και δεν εισήλθε στη Βουλή. Η πτώση αυτή οφείλεται από πολλούς στο ότι το ΔΗ.Κ.ΚΙ. ήταν ένα αρχηγικό κόμμα χωρίς ιδιαίτερα γνωστά στελέχη. Στις βουλευτικές εκλογές του 2004 το ποσοστό έπεσε και άλλο, στο 1,78% (132.782 ψήφοι). Αυτό σήμαινε και το τέλος της αυτόνομης παρουσίας του στο πολιτικό σκηνικό, αφού δεν συμμετείχε στις ευρωεκλογές του ίδιου χρόνου.

### 2004-2015

Οπαδοί του ΔΗ.Κ.ΚΙ. σε προεκλογική συγκέντρωση του ΣΥ.ΡΙΖ.Α. το 2007
Τον Μάρτιο του 2004, μετά τη δεύτερη συνεχόμενη αποτυχία να περάσει το όριο του 3% για είσοδο στη Βουλή, ο Δημήτρης Τσοβόλας ανακοίνωσε ότι διαλύει το ΔΗ.Κ.ΚΙ. και επέστρεψε στο δημόσιο ταμείο τα αδιάθετα ποσά της κρατικής επιχορήγησης. Η κίνηση αυτή επιβεβαιώθηκε από την Πολιτική Γραμματεία και από το Δεύτερο (Έκτακτο) Συνέδριο που διοργανώθηκε στις 30 Οκτωβρίου 2004.

Στην κίνηση αυτή, ωστόσο, αντέδρασε η πλειοψηφία της Κεντρικής Επιτροπής, η οποία σύμφωνα με το καταστατικό ήταν η μόνη αρμόδια για να λάβει απόφαση διάλυσης. Το ζήτημα μεταφέρθηκε στις δικαστικές αίθουσες, όπου αποφασίσθηκε ότι η διάλυση είναι άκυρη και κατακύρωσε τον τίτλο του κόμματος στην πλειοψηφία της Κεντρικής Επιτροπής. Την αρχηγία του κόμματος την ανέλαβε τριμελής διοικούσα επιτροπή με επικεφαλής τον Παναγιώτη Μαντά.

Στις 21 και 22 Απριλίου 2007, διοργανώθηκε στο ξενοδοχείο Stanley στην Αθήνα το 3ο Συνέδριο του ΔΗ.Κ.ΚΙ. Στο συνέδριο απηύθυναν χαιρετισμό η Γ.Γ. του Κ.Κ.Ε. Αλέκα Παπαρήγα, από τη Ν.Δ. η Σοφία Βούλτεψη, από τον Συνασπισμό ο Παναγιώτης Λαφαζάνης, ο πρόεδρος της Δημοκρατικής Αναγέννησης Στέλιος Παπαθεμελής, ο Μανώλης Γλέζος, ο πρόεδρος της Ένωσης Δημοκρατικού Κέντρου Νεοκλής Σαρρής, ο εκπρόσωπος του Νέου Αριστερού Ρεύματος, πρ. ευρωβουλευτής Δημήτρης Δεσύλλας, ο πρόεδρος της Χριστιανικής Δημοκρατίας Μανώλης Μηλιαράκης, ο εκπρόσωπος του Αγωνιστικού Σοσιαλιστικού Κόμματος Ελλάδας Νίκος Καργόπουλος, ο εκπρόσωπος του ΑΡΔΗΝ Γιώργος Παπαγιαννόπουλος, εκπρόσωποι της Ανανεωτικής Κομμουνιστικής Οικολογικής Αριστεράς, της Κομμουνιστικής Ανανέωσης, της Παρέμβασης Αριστερών Πολιτών, των Οικολόγων Εναλλακτικών, του ΕΣΚ κ.ά.

Στις εκλογές για την τοπική αυτοδιοίκηση του 2006 το ΔΗ.Κ.ΚΙ. συνεργάσθηκε με το Κ.Κ.Ε. εκλέγοντας αρκετά μέλη του σε δημοτικά και νομαρχιακά συμβούλια. Ενώ αναμενόταν ότι θα επαναλάμβανε αυτή τη συνεργασία και στις εθνικές εκλογές του 2007, ανακοίνωσε ότι τελικά θα συμμετάσχει στα ψηφοδέλτια του ΣΥ.ΡΙΖ.Α. Ωστόσο με απόφαση του Αρείου Πάγου, απαγορεύτηκε η αναγραφή του ονόματος του κόμματος στα ψηφοδέλτια του ΣΥ.ΡΙΖ.Α. Η συνεργασία αυτή, συνεχίστηκε και στις ευρωεκλογές και βουλευτικές εκλογές του 2009 (όπου επετράπη η αναγραφή του ΔΗ.Κ.ΚΙ. στα ψηφοδέλτια), στις βουλευτικές εκλογές του Μαΐου και Ιουνίου του 2012, στις ευρωεκλογές του 2014 και στις βουλευτικές εκλογές του Ιανουαρίου του 2015.

Κατά τη διάρκεια του πρώτου συνεδρίου του ΣΥ.ΡΙΖ.Α. στις 9 Ιουνίου 2013, το ΔΗ.Κ.ΚΙ. ανακοίνωσε ότι δε θα αυτοδιαλυθεί.

### 2015-σήμερα

Στις 20.02.2015, με την αποδοχή από τον ΣΥ.ΡΙΖ.Α. του μνημονίου - γέφυρα, σταμάτησε οριστικά κάθε επαφή με τον ΣΥ.ΡΙΖ.Α. και το καλοκαίρι του 2015 εντάχθηκε στη Λαϊκή Ενότητα.

Στην Πανελλαδική Οργανωτική συνδιάσκεψη, στις 18 Ιουλίου 2016, επικεφαλής και γραμματέας της Διοικούσας Επιτροπής του ΔΗ.Κ.ΚΙ. εξελέγη ο Γεώργιος Μπούτρης. Ο Π. Μαντάς ζήτησε να αντικατασταθεί λόγω αυξημένων καθηκόντων του στην Πολιτική Γραμματεία της Λαϊκής Ενότητας. Τον Ιούνιο του 2019, το ΔΗ.Κ.ΚΙ προσχώρησε στον εκλογικό συνασπισμό Ενιαίο Παλλαϊκό Μέτωπο - Αγροτικό Κτηνοτροφικό Κόμμα Ελλάδας.

Το Μάρτιο του 2021, εντάχθηκε στους Ελεύθερους Ανθρώπους του Γιώργου Τράγκα, από τους οποίους αποχώρησε λίγους μήνες αργότερα. Το 2023 συμμετείχε στον εκλογικό συνασπισμό Συμμαχία Ανατροπής.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 1993 | Δημήτρης Τσοβόλας | δε συμμετείχε | δε συμμετείχε | 1 / 300 | Αντιπολίτευση |
| 1996 | Δημήτρης Τσοβόλας | 300.671 | 4,43% | 9 / 300 | 5ο κόμμαΑντιπολίτευση |
| 2000 | Δημήτρης Τσοβόλας | 184.598 | 2,69% | 0 / 300 | 5ο κόμμαΕκτός Βουλής |
| 2004 | Δημήτρης Τσοβόλας | 132.782 | 1,78% | 0 / 300 | 6ο κόμμαΕκτός Βουλής |
| 2007 | Παναγιώτης Μαντάς | 361.101(ΣΥ.ΡΙΖ.Α.) | 5,04%(ΣΥ.ΡΙΖ.Α.) | 0 / 300 | 4ο κόμμαΑντιπολίτευση |
| 2009 | Παναγιώτης Μαντάς | 315.665(ΣΥ.ΡΙΖ.Α.) | 4,60%(ΣΥ.ΡΙΖ.Α.) | 0 / 300 | 4ο κόμμαΑντιπολίτευση |
| 2012 Ι | Παναγιώτης Μαντάς | 1.061.928(ΣΥ.ΡΙΖ.Α.) | 16,79%(ΣΥ.ΡΙΖ.Α.) | 1 / 300 | ΑξιωματικήΑντιπολίτευση |
| 2012 ΙΙ | Παναγιώτης Μαντάς | 1.655.022(ΣΥ.ΡΙΖ.Α.) | 26,89%(ΣΥ.ΡΙΖ.Α.) | 3 / 300 | ΑξιωματικήΑντιπολίτευση |
| 2015 Ι | Παναγιώτης Μαντάς | 2.245.978(ΣΥ.ΡΙΖ.Α.) | 36,34%(ΣΥ.ΡΙΖ.Α.) | 1 / 300 | **Κυβέρνηση** |
| 2015 ΙΙ | Παναγιώτης Μαντάς | 155.320(ΛΑ.Ε.) | 2,86%(ΛΑ.Ε.) | 0 / 300 | 9ο κόμμαΕκτός Βουλής |
| 2019 | Γιώργος Μπούτρης | 28.313(Ε.ΠΑ.Μ.-Α.Κ.Κ.ΕΛ.) | 0,50%(Ε.ΠΑ.Μ.-Α.Κ.Κ.ΕΛ.) | 0 / 300 | 11ο κόμμαΕκτός Βουλής |
| 2023 Ι | Γιώργος Μπούτρης | 53.346(Συμμαχία Ανατροπής) | 0,90%(Συμμαχία Ανατροπής) | 0 / 300 | 9ο κόμμαΕκτός Βουλής |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 1999 | Δημήτρης Τσοβόλας | 440.191 | 6,85% | 2 / 25 | 4η | Ε.Ε.Α./Β.Π.Α. |
| 2004 | Δημήτρης Τσοβόλας | δε συμμετείχε | δε συμμετείχε | 0 / 24 | - | - |
| 2009 | Παναγιώτης Μαντάς | 240.898(ΣΥ.ΡΙΖ.Α.) | 4,70%(ΣΥ.ΡΙΖ.Α.) | 0 / 22 | 5η | - |
| 2014 | Παναγιώτης Μαντάς | 1.518.376(ΣΥ.ΡΙΖ.Α.) | 26,56%(ΣΥ.ΡΙΖ.Α.) | 0 / 22 | 1η | - |

Παραπομπές
----------

1. ↑  Τάκης Λαζαρίδης, *Απλά μαθήματα ιστορίας*, Εκδόσεις Παπαζήση, 1998, σελ. 59.
2. ↑  ««Ναι» στην αυτοδιάλυση από την ΚΟΕ, όχι από το ΔΗΚΚΙ». Αρχειοθετήθηκε από το πρωτότυπο στις 26 Απριλίου 2017. Ανακτήθηκε στις 26 Απριλίου 2016.
3. ↑  «Το ΔΗΚΚΙ και πρώην στελέχη του ΠΑΣΟΚ σε συμπόρευση με το Κίνημα «Ελεύθεροι Άνθρωποι»». *CrashOnline.gr - Η Online έκδοση του περιοδικού CRASH!*. 19 Μαρτίου 2021. Αρχειοθετήθηκε από το πρωτότυπο στις 20 Μαρτίου 2021. Ανακτήθηκε στις 21 Μαρτίου 2021.
4. ↑  Ελεύθεροι Ανθρωποι: Το κόμμα φυλλορροεί, αλλά ο Γιώργος Τράγκας έκανε εγκαίνια -Με φωτογραφίες Καραμανλή, Ανδρέα και Χριστόδουλου

Εξωτερικοί σύνδεσμοι
--------------------

* Επίσημη ιστοσελίδα